ΑΠΟΦΑΣΗ ΤΗΣ ΕΠΙΤΡΟΠΗΣ της 27ης Ιουλίου 1994 σχετικά με τις ποσότητες ελεγχόμενων ουσιών που επιτρέπονται για βασικές χρήσεις στην Κοινότητα με βάση τον κανονισμό (ΕΟΚ) αριθ. 594/91 του Συμβουλίου για τις ουσίες που καταστρέφουν τη στιβάδα του όζοντος (94/563/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 130Ρ,

τον κανονισμό (ΕΟΚ) αριθ. 594/91 του Συμβουλίου της 4ης Μαρτίου 1991 για τις ουσίες που καταστρέφουν τη στιβάδα του όζοντος (1), όπως τροποποιήθηκε τελευταία από τον κανονισμό (ΕΟΚ) αριθ. 3952/92 (2),

Εκτιμώντας:

ότι, λόγω του προβληματισμού για τη στοιβάδα του όζοντος, η Επιτροπή αποφάσισε να καταργήσει τις ελεγχόμενες ουσίες ενωρίτερα από ό,τι προβλέπονταν στο πρωτόκολλο του Μόντρεαλ, αρχίζοντας την 1η Ιανουαρίου 1995-

ότι στον κανονισμό (ΕΟΚ) αριθ. 594/91, όπως τροποποιήθηκε, αναφέρεται ότι η Επιτροπή θα καθορίσει όλες τις βασικές χρήσεις που μπορούν να επιτραπούν στην Κοινότητα μετά τις 31 Δεκεμβρίου 1994, καθώς και τις ποσότητες ελεγχόμενων ουσιών που μπορούν να παραχθούν, να εισαχθούν στην αγορά ή να χρησιμοποιηθούν για λογαριασμό τους από τους παραγωγούς, για τους σκοπούς αυτούς-

ότι, για τους χλωροφθοράνθρακες, οι εν λόγω βασικές χρήσεις πρέπει να προσδιοριστούν δυνάμει του άρθρου 10 παράγραφος 1 και του άρθρου 11 παράγραφος 1, για τους πλήρως αλογονωμένους χλωροφθοράνθρακες, δυνάμει του άρθρου 10 παράγραφος 2 και του άρθρου 11 παράγραφος 2, για τα πολυαλογονίδια (halons), δυνάμει του άρθρου 10 παράγραφος 3 και του άρθρου 11 παράγραφος 3, για τον τετραχλωράνθρακα, δυνάμει του άρθρου 10 παράγραφος 4 και του άρθρου 11 παράγραφος 4 του κανονισμού (ΕΟΚ) αριθ. 594/91-

ότι τα κριτήρια που ισχύουν για την αξιολόγηση των βασικών χρήσεων ευθυγραμμίζονται με την απόφαση IV/25 της τέταρτης διάσκεψης των συμβαλλομένων μερών του πρωτοκόλλου του Μόντρεαλ και είναι:

α) η χρήση μιας ελεγχόμενης ουσίας πρέπει να κρίνεται ως "βασική" μόνον εάν:

i) είναι απαραίτητη για την υγεία, ασφάλεια ή είναι κρίσιμης σημασίας για τη λειτουργία της κοινωνίας (περιλαμβάνονται πολιτιστικά και πνευματικά θέματα)

και

ii) δεν υπάρχουν διαθέσιμες εθνικά και οικονομικά παραδεκτές εναλλακτικές λύσεις ή υποκατάστατα παραδεκτά από άποψη περιβάλλοντος και υγείας-

β) ότι η παραγωγή και κατανάλωση ελεγχομένων ουσιών για βασικές χρήσεις, όπου υπάρχει, πρέπει να επιτρέπεται μόνο αν:

i) έχουν ληφθεί όλα τα από οικονομική άποψη δυνατά μέτρα για την ελαχιστοποίηση της βασικής χρήσης και την εξ αυτής εκπομπή ελεγχόμενης ουσίας-

και

ii) η ελεγχόμενη ουσία δεν διατίθεται σε επαρκή ποσότητα και ποιότητα από υπάρχοντα αποθέματα σωρευμένων ή ανακυκλωμένων ελεγχόμενων ουσιών, λαμβάνοντας επίσης υπόψη τις ανάγκες των αναπτυσσόμενων χωρών για τις ελεγχόμενες ουσίες-

ότι, μετά τη λήψη ορισμένου αριθμού αιτήσεων από τα κράτη μέλη, η Επιτροπή με την επικουρία της κατά το άρθρο 12 διαχειριστικής επιτροπής του κανονισμού (ΕΟΚ) αριθ. 594/91, επέλεξε μόνο τις λίγες εκείνες αιτήσεις που κρίθηκε ότι πληρούσαν τα κριτήρια της βασικής χρήσης, σε ευθυγράμμιση με την απόφαση του πρωτοκόλλου του Μόντρεαλ IV/25, όπως προαναφέρεται-

ότι οι επιλεγμένες βασικές χρήσεις εμπίπτουν σε τέσσερις κατηγορίες, συγκεκριμένα: ιατρικές χρήσεις, χρήση ως διαλυτών, εργαστηριακές χρήσεις και άλλες χρήσεις- ότι, από ποσοτική άποψη, σημαντικότερη βασική χρήση είναι αυτή του ιατρικού τομέα σε MDI για τη θεραπεία του άσθματος και άλλων χρονίων αποφρακτικών ασθενειών, όπως υποστηρίζεται από την ομάδα τεχνολογικής και οικονομικής αξιολόγησης (ΤΕΑΡ) της UNEP, στις συστάσεις της του Μαρτίου 1994 προς τα συμβαλλόμενα μέρη του πρωτοκόλλου του Μόντρεαλ-

ότι η απόφαση αυτή ελήφθη με βάση τις διαδικασίες επιτροπής που ορίζεται στο άρθρο 12 του κανονισμού (ΕΟΚ) αριθ. 594/91-

ότι ο πίνακας βασικών χρήσεων και οι ποσότητες ελεγχομένων ουσιών δίδονται στο εδώ παράρτημα για την ενημέρωση των βιομηχανιών παραγωγής και χρήσης-

ότι οι ποσότητες κάθε ελεγχόμενης ουσίας που μπορούν να παραχθούν από κάθε παραγωγό θα παρατεθούν σε απόφαση της Επιτροπής μεταγενέστερα,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Οι συμφωνηθείσες βασικές χρήσεις και οι συνολικές ποσότητες χλωροφθορανθράκων, πολυαλογονιδίων (halons) και τετραχλωράνθρακα που μπορούν να διατεθούν στην αγορά ή να χρησιμοποιηθούν για λογαριασμό τους από τους παραγωγούς κατά το 1995, παρατίθενται στο παράρτημα.

2. Η παρούσα απόφαση θα εφαρμοστεί ως εξής:

Περίοδος ελέγχου: από 1ης Ιανουαρίου 1995 μέχρι 31 Δεκεμβρίου 1995.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 27 Ιουλίου 1994.

Για την Επιτροπή

Γιάννης ΠΑΛΑΙΟΚΡΑΣΣΑΣ

Μέλος της Επιτροπής

(1) ΕΕ αριθ. L 67 της 14. 3. 1991, σ. 1.

(2) ΕΕ αριθ. L 405 της 31. 12. 1992, σ. 41.

ΠΑΡΑΡΤΗΜΑ

ΠΙΝΑΚΑΣ ΒΑΣΙΚΩΝ ΧΡΗΣΕΩΝ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΓΙΑ ΤΟ 1995 ΚΑΙ ΣΥΝΟΛΙΚΕΣ ΠΟΣΟΤΗΤΕΣ ΓΙΑ ΤΗΝ ΕΥΡΩΠΑΪΚΗ ΚΟΙΝΟΤΗΤΑ Α. Ιατρικές χρήσεις CFC

i) Παραγωγή βαθμονομημένων δοσιμέτρων εισπνοής (MDI) για τη θεραπεία του άσθματος και άλλων χρονίων αποφρακτικών πνευμονικών ασθενειών. CFC 11, 12, 113, 114- ποσότητα: 9 160 t

ii) Καθαρισμός ιατρικού προσθετικού εξοπλισμού CFC 113 ποσότητα: 199 t

iii) Διαλύτες για την παρασκευή διαλυμάτων σιλικόνης, για τον εμβαπτισμό ιατρικών συσκευών. CFC 113- ποσότητα: 43 t

iv) Ως αραιωτικό για οξείδιο του αιθυλενίου στις αποστειρώσεις σκόνης χλωραμφαινικόλης που χρησιμοποιείται στις αλοιφές ματιών, CFC 12- ποσότητα: 0,4 t

Β. Διαλύτες Β.1. CFC

i) Ενεργά αντιδραστήρια που χρησιμοποιούνται γαι την ανάπτυξη δακτυλικών αποτυπωμάτων σε χαρτί, CFC 113- ποσότητα: 10 t

ii) Ως αδρανείς διαλύτες κατά τη παραγωγή μεμβρανών αντιστρόφου όσμωσης κατά την παραγωγή διατροφικών και φαρμακευτικών προϊόντων, CFC 113 - ποσότητα: 10 t

Β.2. Τετραχλωράνθρακας (CCl4)

i) Παραγωγή χλωριωμένου ελαστικού, χλωριωμένης παραφίνης και ως ενδιάμεσο προϊόν σε παρασκευάσματα για τα φυτά- ποσότητα: 10 t

ii) Παραγωγή χλωριωμένου ελαστικού- ποσότητα: 20 t

iii) Παραγωγή οπτικών ινών, ως διαλύτης κατά τις διαδικασίες χλωρίωσης- ποσότητα: 10 t

iv) Ως διαλύτης του NCl3 κατά την παραγωγή χλωρίου- ποσότητα: 520 t

v) Καθαρισμός και απόσταξη με απορρόφηση χλωρίου- ποσότητα: 50 t

vi) Παραγωγή τερεφθαλυδιχλωρίου- ποσότητα: 72 t

Γ. Εργαστηριακές χρήσεις Οι εργαστηριακές χρήσεις εκτιμάται ότι επί του παρόντος περιλαμβάνουν: για τη βαθμονόμηση των μηχανημάτων- για χρήσεις ως διαλύτες έκλουσης, ως αραιωτές ή για την εκτέλεση χημικών αναλύσεων- για τη βιομηχανική έρευνα- ως αδρανείς διαλύτες χημικών αντιδράσεων- ως φορείς χημικών ή εργαστηριακών ουσιών και για άλλους κρίσιμους αναλυτικούς και εργαστηριακούς σκοπούς.

Ειδικά παραδείγματα έχουν ως εξής:

Γ.1. CFC

i) Χρήση του CFC 113 για την έκλουση οργανικών ουσιών.

ii) Ποιοτικές δοκιμές φίλτρων ξήρανσης σε ψυκτικά συστήματα (ASHRAE SPC 63.2P, DIN 8948 et 8949). CFC 113

iii) Έρευνα και ανάπτυξη εναλλακτικών προωθητικών για σκληρούς αφρούς πολυουρεθάνης CFC 11

iv) Χρήση του CFC 113 στην ανάλυση ελαίου περιεχομένου σε νερό (σύμβαση Παρισίων DS/R 209)

Γ.2. Τετραχλωράνθρακας (CCl4)

i) Χρήση κατά την ανάλυση ύδατος (οδηγία 79/869/ΕΟΚ, σύμβαση Παρισίων DS/R 209)

ii) Χρήση κατά τη δοκιμή φίλτρων αερίου (οδηγία 89/686/ΕΟΚ, DS/EN 141)

iii) Χρήση σε αντιδράσεις αλογονοποίησης σε ερευνητικά εργαστήρια

iv) Χρήση ως προτύπου για έλεγχο χημικών προϊόντων και παρακολούθηση οργανικών ρυπάνσεων του νερού, του αέρα κ.λπ.

v) Χρήση ως παράγοντα έκλουσης και ως διαλύτη για αναλύσεις μη κατονομαζομένων σκοπών

vi) Ερευνητικές και εργαστηριακές χρήσεις γενικώς: έρευνα των ODS στη θερμοδυναμική, θερμοφυσική, χημική κινητική και τοξικολογία.

Συνολική ποσότητα ΕΚ:

- CFC: 240 t

- Τετραχλωράνθρακας: 220 t

Δ. Διάφορες χρήσεις i) Χρήση του CFC 11 ως ρευστού μεταφοράς θερμότητας κατά τον εμπλουτισμό του ουρανίου CFC 11- ποσότητα: 30 t